సాలమండర్
సాలమండర్ (Salamander) అనేది ఉభయ చరాలకు చెందినటువంటి దాదాపు 500 జాతులు యొక్క సాధారణ నామధేయం. సన్నని శరీరాలు, పొట్టి ముక్కులు మరియు పొడుగాటి తోకలు వాటి ప్రత్యేకతలు. ఒక్కోసారి అంతరించిపోయిన జాతులను ఒక దగ్గరగా చేర్చి యూరోడేలా అనే పేరుతో పిలిచినప్పటికి మనకు తెలిసిన అన్ని శిలాజాలు, అంతరించిపోయిన జాతులు కాడేట అనే ఒక ఆర్డర్ కు చెందుతాయి. సాలమండర్లలో అనేక జీవులు ముందరి కాళ్ళకి నాలుగు వేళ్ళు, వెనుక కాళ్ళకి ఐదు వేళ్ళు కలిగి ఉంటాయి. వాటి తడి చర్మం వాటిని సాధారణంగా నీటిలో లేక నీటి చుట్టు ప్రక్కల నివాస స్థలాలలో లేదా తరచుగా తడి భూమిలో ఉన్న ఏదైనా సురక్షిత స్థానం (ఉదా.,తడి మట్టి) పై ఆధారపడేలా చేస్తుంది. సాలమండర్లకు చెందిన కొన్ని జాతులు ఆజన్మాంతం పూర్తిగా జలచరాలుగానే ఉంటాయి, కొన్ని అప్పుడప్పుడూ నీటిలోకి వెళ్ళడం చేస్తాయి, యుక్త వయస్సుకు చేరుకున్నవి పూర్తిగా భూమి పైనే నివసిస్తాయి. కోల్పోయిన తమ కాళ్ళు, ఇతర శరీర భాగాలను పునరుత్పత్తి చేసుకోగలిగిన సామర్థ్యం కారణంగా ఇవి వెన్నెముక గల జంతువులలోవిలక్షణమైనవి.
మల్లిక
మల్లిక (మల్లె) (ఆంగ్లం:Jasmine) (వర్గీకరణ నామం: Jasminum ) పొదల ప్రజాతికి చెందిన, ఆలివ్ కుటుంబానికి (ఒలకేసి) చెందిన తీగలా పెరిగే మొక్క. ఇది సుమారు 200 రకాల జాతులుగా ఉష్ణమండల మరియు వెచ్చని ఉష్ణోగ్రతలు కలిగిన యూరేషియా, ఆస్ట్రేలియా మరియు ఓసియానియా ప్రాంతాలలో ఉంది. మల్లె లేదా మల్లిక మంచి సువాసనలిచ్చే పూల మొక్క. వేసవి రాగానే మల్లి మొగ్గల వాసన గుప్పు మంటుంది. ఈ కుటుంబానికి చెందిన మొక్క జాజి. ఇది కూడా సువాసననిచ్చే మొక్క.
ఈ మొక్క ఆకురార్చే మొక్కగాగానీ (శరదృతువులో) లేదా పచ్చగా గానీ (సంవత్సరమంతా) నిలువుగా ద్రాక్ష తీగల వలెనే పైకి ప్రాకి వ్యాపించి ఉంటుంది. దీని పుష్పాలు సుమారు 2.5 సెం.మీ (0.93 అంగుళాలు) వ్యాసాన్ని కలిగి ఉంటాయి. ఇవి పసువు లేదా తెలుపు రంగులతో ఉంటాయి. కొన్ని పరిస్తితులలో అవి కొంచెం ఎరుపు రంగులో కూడా ఉంటాయి. ఈ పువ్వులు సైమోజ్ క్లస్టర్లలో మూడుపువ్వులుగా వ్యాపించి పుంటాయి. ప్రతీ పువ్వు సుమారు నాలుగు నుండి తొమ్మిది రేకులను కలిగి ఉంటుంది. మల్లెల్లో నలభై రకాలవరకు ఉంటాయి. అయితే మన రాష్ట్రంలో అధికంగా పందిరిమల్లె, తుప్పమల్లె, జాజిమల్లి, కాగడామల్లె, నిత్యమల్లెవంటివాటిని విరివిగా సాగుచేస్తుంటారు.